**Rasmus Ristolainen** (s. 27. lokakuuta 1994 Turku) on suomalainen jääkiekkopuolustaja, joka pelaa NHL-joukkue Philadelphia Flyersissa. Buffalo Sabres varasi hänet vuoden 2013 NHL:n varaustilaisuuden ensimmäisen kierroksen kahdeksantena pelaajana.

*Yleisradion* urheilutoimittaja Matias Strozykin mukaan Ristolainen kuuluu ikäluokkansa parhaimpiin puolustajiin.

Pelityyli
---------

Jääkiekkoon erikoistuneen *Jatkoaika.comin* verkkolehden mukaan isokokoisen Ristolaisen vahvuuksiin kuuluvat rohkeus, rauhallisuus, laukaus, alivoimapelaaminen, fysiikka, monipuolisuus, luistelu ja pelin avaaminen. Yhdysvaltalainen *The Hockey News* -aikakauslehti on luonnehtinut Ristolaista pelityyliltään monipuoliseksi puolustajaksi, joka taitaa sekä kiekollisen, fyysisen että peruspelaamisen. Ristolaisen heikkouksia ovat *The Hockey Newsin* mukaan vartalon käyttö ja ajoittainen kiekon ylipelaaminen. *Yleisradion* urheilutoimittaja Tommi Seppälä korosti kuitenkin vuoden 2015 joulukuussa Ristolaisen kuuluvan fyysisiltä ominaisuuksiltaan NHL:n kärkiviidennekseen. "Jo nyt nuori suomalainen muodostaa ison koon, hyvän liikkumisen, laadukkaan kiekollisen pelaamisen, teknisen huipputason, terveen itseluottamuksen ja fyysisen kovuuden kautta paketin, jollaista ei suomalainen jääkiekkohistoria tunne".

Seuraura
--------

Ristolainen on Turun Palloseuran kasvatti. Hän voitti C-nuorten SM-hopeaa vuonna 2009 ja B-nuorten SM-hopeaa vuonna 2011. Ristolainen pelasi ensimmäisen SM-liigaottelunsa 15. helmikuuta 2011 Helsingin IFK:ta 16 vuoden ikäisenä. Hän sai ottelussa jääaikaa 6.41 minuuttia. Ristolaisesta tuli näin SM-liigan kaikkien aikojen neljänneksi nuorin pelaaja ja TPS:n kaikkien aikojen toiseksi nuorin SM-liigapelaaja Aki-Petteri Bergin jälkeen.

Maaliskuussa 2011 Ristolainen teki TPS:n kanssa kolmivuotisen SM-liigasopimuksen. Hän sai joukkueessa peliaikaa harjoituskaudella kuuden ottelun verran European Trophy -turnauksesta, mutta ei pelannut vielä SM-liigan runkosarjan 2011–2012 avausottelussa, vaan avasi kautensa A-nuorissa. Ristolainen pelasi kuitenkin seuraavassa ottelussa 17. syyskuuta 2011 Porin Ässiä vastaan keräten ottelussa syöttöpisteen Ville Vahalahden tekemään maaliin. Hänet palkittiin ottelusta *Ilta-Sanomien* yhden tähden tähtipelaajana. Liigauransa kolmannessa ottelussa 20. syyskuuta 2011 Ristolainen teki ensimmäiset kaksi liigamaaliaan vierasottelussa Tampereen Ilvestä vastaan. Hänet palkittiin ottelun *Ilta-Sanomien* kolmen tähden tähtipelaajana. Ristolainen kantoi maalien ansiosta hetken myös TPS:n kultakypärää. Yhteensä hän teki tulokaskautensa aikana 40 runkosarja- ja kahdessa pudotuspeliottelussa tehopisteet 3+5=8 sekä keräsi 78 jäähyminuuttia.

KHL-joukkue Amur Habarovsk varasi Ristolaisen ensimmäisellä kierroksella 13. pelaajana KHL:n varaustilaisuudessa 2012. Kaudella 2012–2013 hän oli TPS:n tehokkain puolustaja tehopistein 3+12=15. Helmikuussa hän teki kaksivuotisen jatkosopimuksen TPS:n kanssa.

### NHL

Tammikuussa 2013 NHL:n kykyjenetsijäpalvelu listasi Ristolaisen Pohjois-Amerikan ulkopuolella pelaavista kenttäpelaajista kolmanneksi NHL:n varaustilaisuuteen 2013. Hän oli myös listan ensimmäinen puolustaja. Huhtikuun rankingissa Ristolaisen sijoitus oli neljäs. Kesäkuun varaustilaisuudessa Buffalo Sabres varasi Ristolaisen ensimmäisen kierroksen kahdeksantena pelaajana. Heinäkuussa Ristolainen teki Buffalo Sabresin kanssa kolmivuotisen tulokassopimuksen.

Syksyllä 2013 Ristolainen sai harjoitusleirin päätteeksi paikan joukkueen kokoonpanosta ja teki NHL-debyyttinsä kauden 2013–2014 avausottelussa 2. lokakuuta 2013 Detroit Red Wingsia vastaan. Hän sai ottelussa jääaikaa 16.44 minuuttia. Ristolainen teki ensimmäisen NHL-maalinsa 25. lokakuuta 2013 ottelussa Florida Panthersia vastaan.

#### Kausi 2015–2016

NHL-kauden 2015–2016 Ristolainen aloitti vahvasti ja sai jatkuvasti runsaasti peliaikaa. Jo 29 runkosarjaottelun jälkeen hän oli rikkonut yhden kauden piste-ennätyksensä kerättyään tehopisteet 7+14=21. Torstai-iltana 10. joulukuuta 2015 Ristolainen teki NHL-uransa ensimmäisen hattutempun. Edellisen kerran Buffalo Sabresin puolustajista hattutempun oli tehnyt Phil Housley vuonna 1988. Ristolaisen kaikki maalit syntyivät ottelun viimeisessä erässä. Koko NHL:ssä puolustaja oli edellisen kerran tehnyt kolme maalia yhdessä erässä vuonna 1998, jolloin asialla oli Al MacInnis. *Urheilusanomien* NHL-kirjeenvaihtaja Sami Hoffren nimesi hattutempun "Syksyn suoritukseksi".

Joulukuussa 2015 yhdysvaltalainen televisio- ja radioyhtiö *CBS Sports* arvioi Ristolaisen Buffalo Sabresin arvokkaimmaksi pelaajaksi. "Buffalo satsasi täksi kaudeksi runsaasti hyökkäykseen, mutta suurin kehitys joukkueessa on nähty 21-vuotiaan Ristolaisen kohdalla. Hän näyttää jo nyt olevan joukkueensa ykköspuolustaja ja hänestä voi hyvin tulla koko puolustuksen tukipilari tulevaisuutta varten", arvioi CBS Sports.

Ristolainen teki kuuden vuoden jatkosopimuksen Buffalo Sabresin kanssa lokakuussa 2016. Sopimus takasi hänelle 5,4 miljoonan dollarin vuositulot eli yhteensä 32,4 miljoonaa dollaria.

### Siirto Philadelphia Flyersiin

Heinäkuussa 2021 Sabres kauppasi Ristolaisen Philadelphia Flyersiin vaihdossa Robert Häggiin, vuoden 2021 ensimmäisen kierroksen varausvuoroon ja vuoden 2023 toisen kierroksen varausvuoroon.

Maaliskuussa 2022 Ristolainen teki Flyersin kanssa viisivuotisen ja yhteensä 25,5 miljoonan dollarin arvoisen jatkosopimuksen. 1. tammikuuta 2023 hän oli 1 657 taklauksellaan eniten NHL:n historiassa taklannut suomalaispuolustaja.

Maajoukkueura
-------------

Ristolainen pelasi alle 18-vuotiaiden Ivan Hlinkan muistoturnauksessa vuosina 2010 ja 2011 sekä World U-17 Hockey Challengessa vuosina 2010 ja 2011, joista ensimmäisessä turnauksessa hän oli Suomen joukkueen ainoa vuonna 1994 syntynyt pelaaja. Hänet valittiin Pohjola-leirin tähdistökentälliseen vuonna 2009. Alle 18-vuotiaiden maailmanmestaruuskilpailuissa vuonna 2012 Ristolainen toimi Suomen varakapteenina. Hänet valittiin Saksaa vastaan pelatun puolivälieräottelun päätteeksi Suomen ottelun parhaaksi pelaajaksi.

Ristolainen pelasi alle 20-vuotiaiden maailmanmestaruuskilpailuissa vuosina 2012, 2013 ja 2014. Hän oli vuoden 2013 turnauksessa Suomen tehokkain puolustaja Ville Pokan kanssa tehopistein 2+4=6. Ristolainen toimi myös joukkueen kapteenina turnausta edeltäneissä harjoitusotteluissa. Vuoden 2014 turnauksessa hän oli Suomen varakapteeni ja ratkaisi joukkueelle maailmanmestaruuden tehtyään jatkoajalla 2–3-voittomaalin turnauksen isäntäjoukkue Ruotsia vastaan. Ristolainen valittiin koko turnauksen parhaaksi puolustajaksi ja tähdistökentälliseen.

Suomen jääkiekkomaajoukkueessa Ristolainen on pelannut kahdeksan ottelua antaen yhden maalin johtaneen syötön. Hänet valittiin Suomen ensimmäiseen MM-leiriryhmään vuoden 2013 turnaukseen. Ristolainen pelasi ensimmäisen maaottleunsa ensimmäisessä Euro Hockey Challengen ottelussa 3. huhtikuuta 2013 Lyngbyssä Tanskaa vastaan ollessaan 18-vuotias. Vuoden 2015 MM-joukkueesta hän putosi viimeisten joukossa. Syksyllä 2016 Ristolainen pelasi Suomen World Cup -joukkueessa kolme ottelua ilman tehopisteitä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | TPS | SM-liiga | 1 | 0 | 0 | 0 | 0 | – | – | – | – | – |
| 2011–2012 | TPS | SM-liiga | 40 | 3 | 5 | 8 | 78 | 2 | 0 | 0 | 0 | 0 | U18 | 7 | 2 | 1 | 3 | 10
  |  |
|  |  |  |  |  |  |  |  |  |  |  |  |  | JMM | 7 | 0 | 3 | 3 | 0 |
| 2012–2013 | TPS | SM-liiga | 52 | 3 | 12 | 15 | 32 | – | – | – | – | – | JMM | 6 | 2 | 4 | 6 | 20 |
| 2013–2014 | Buffalo Sabres | NHL | 34 | 2 | 2 | 4 | 6 | – | – | – | – | – | JMM | 5 | 3 | 0 | 3 | 8 | Ykköstähdistö |
|  | Rochester Americans | AHL | 34 | 6 | 14 | 20 | 22 | 5 | 0 | 2 | 2 | 2 |
| 2014–2015 | Buffalo Sabres | NHL | 78 | 8 | 12 | 20 | 26 | – | – | – | – | – |
| 2015–2016 | Buffalo Sabres | NHL | 82 | 9 | 32 | 41 | 33 | – | – | – | – | – |
| 2016–2017 | Buffalo Sabres | NHL | 79 | 6 | 39 | 45 | 58 | – | – | – | – | – | WCup | 3 | 0 | 0 | 0 | 0 |
| 2017–2018 | Buffalo Sabres | NHL | 73 | 6 | 35 | 41 | 48 | – | – | – | – | – |
| 2018–2019 | Buffalo Sabres | NHL | 78 | 5 | 38 | 43 | 38 | – | – | – | – | – |
| 2019–2020 | Buffalo Sabres | NHL | 69 | 6 | 27 | 33 | 46 | – | – | – | – | – |
| 2020–2021 | Buffalo Sabres | NHL | 49 | 4 | 14 | 18 | 36 | – | – | – | – | – |
| 2021–2022 | Philadelphia Flyers | NHL | 66 | 2 | 14 | 16 | 38 | – | – | – | – | – |
| 2022–2023 | Philadelphia Flyers | NHL | 74 | 3 | 17 | 20 | 32 | – | – | – | – | – |
| 10 kautta | yhteensä | NHL | 682 | 51 | 230 | 281 | 361 | – | – | – | – | – |
| 3 kautta | yhteensä | SM-liiga | 93 | 6 | 17 | 23 | 110 | 2 | 0 | 0 | 0 | 0 |
| 1 kausi | yhteensä | AHL | 34 | 6 | 14 | 20 | 22 | 5 | 0 | 2 | 2 | 2 |

Lähteet
-------

1. 1 2  Nurmi, Teemu: Kuin konkari teinin kropassa *Turkulainen.fi*.  2.10.2011.  Arkistoitu 12.2.2017. Viitattu 19.1.2016.
2. ↑  Nikkola MEDIA: Seuraava iso asia: RR55
3. ↑  Jeff Pawlak: Risto’s late tally lifts Sabres past Canucks  8.11.2015. Sabres Hockey Central.  Arkistoitu 17.11.2015. Viitattu 14.11.2015. (englanniksi)
4. 1 2 3 4 5 6 7 8 9 10 11 12 13  Rasmus Ristolainen *Elite Prospects*. Everysport Media Group AB.  (englanniksi)
5. 1 2  Rasmus Ristolainen *jatkoaika.com*. Jatkoaika ry. Viitattu 28.10.2013.
6. 1 2  Rasmus Ristolainen – The Hockey News (englanniksi)
7. ↑  Seppälä, Tommi: Ristolainen jyrää hurjalla tasolla, mutta ei tyydy: "Uusi taso pitää löytää!" *yle.fi*.  3.12.2015. Yleisradio Oy. Viitattu 20.12.2015.
8. ↑  16-vuotias TPS-pakki selvisi HIFK:n myllytyksestä kuivin jaloin  15.2.2011. MTV Oy. Viitattu 27.5.2012. [vanhentunut linkki]
9. ↑  Tilastot - Liiga  15.2.2011. Liiga. Viitattu 17.2.2011.
10. ↑  Mikko Rantanen – nuorin TPS-liigapelaaja ja -maalintekijä  19.12.2012. TPS. Viitattu 15.3.2013. [vanhentunut linkki]
11. ↑  TPS:lle viisi uutta pelaajasopimusta  10.3.2011. Jatkoaika.com. Viitattu 27.5.2012.
12. ↑  Elo, Emil: Ristolainen: "Meni ihan hyvin"  17.9.2011. Jatkoaika.com. Viitattu 27.5.2012.
13. ↑  Tilastot – Liiga  17.9.2011. Liiga. Viitattu 27.5.2012.
14. ↑  Tilastot – Liiga  20.9.2011. Liiga. Viitattu 27.5.2012.
15. ↑  TPS:n 16-vuotias kantaa kultakypärää  23.9.2011. MTV Oy. Viitattu 27.5.2012. [vanhentunut linkki]
16. ↑  Puolustajalupaus jatkaa Palloseurassa  5.2.2013. Jatkoaika.com. Viitattu 15.3.2013.
17. 1 2  2013 Draft Prospects – North American Skaters – NHL.com – NHL Draft Prospect Rankings National Hockey League. Viitattu 7.5.2013. (englanniksi)
18. ↑  SABRES SIGN RISTOLAINEN TO ENTRY-LEVEL CONTRACT  12.7.2013. BUFFALO, N.Y.:  Buffalo Sabres. Viitattu 5.10.2013. (englanniksi)
19. ↑  Ristolaisen osoitteeksi Buffalo  30.6.2013. Jatkoaika.com. Viitattu 1.7.2013.
20. ↑  Suomalaisnuorella kallis virhe NHL-debyytissä *Iltalehti*.  3.10.2013. Alma Media Suomi Oy. Viitattu 5.10.2013.
21. ↑  Rasmus Ristolainen, 18, juhli ensimmäistä NHL-maaliaan  26.10.2013. HS.fi. Viitattu 28.10.2013.
22. ↑  Rasmus Ristolainen Buffalo Sabres. Viitattu 28.10.2013. (englanniksi)
23. ↑  Saarinen, Ossi: Ristolainen harvinaiseen saavutukseen NHL:ssä – katso yhden erän hattutemppu *Yle Urheilu (yle.fi)*.  11.12.2015. Yle. Viitattu 11.12.2015.
24. ↑  Saarinen, Ossi: Suomalaispakin huiman NHL-syksyn salaisuus: "Opiskelin parhaiden peliä videoilta" *Yle Urheilu (yle.fi)*.  11.12.2015. Yle. Viitattu 11.12.2015.
25. ↑  Hoffren, Sami: Tässä ovat NHL:n syksyn parhaat: häikäisevä suomalaissuoritus päihitti Barkovin rankkaritkin *iltasanomat.fi*.  25.12.2015. Sanoma Media Finland Oy.  Arkistoitu 26.12.2015. Viitattu 25.12.2015.
26. ↑  Laakkonen, Arimo: Huimaa kautta pelaavalle Ristolaiselle lisää suitsutusta – myös Komaroville kunniamaininta *yle.fi*.  15.12.2015. Yleisradio Oy. Viitattu 15.12.2015.
27. ↑  Sopu löytyi – Ristolaiselle jättisopimus *iltalehti.fi*. Viitattu 12.10.2016.
28. ↑
29. ↑
30. ↑  NHL Stats *NHL.com*. Viitattu 1.1.2023. (englanniksi)
31. ↑  Best Player of the Game selected by the Team (pdf) IIHF. Viitattu 27.5.2012. (englanniksi)
32. ↑  Suomen MM-leirille mahtui kaksi suurlupausta  28.3.2013. Jatkoaika.com. Viitattu 7.5.2013.
33. ↑  Jukka Jalonen: "Ei mietitä nyt NHL:ää"  19.4.2013. Jatkoaika.com. Viitattu 7.5.2013.
34. ↑  Leijonien MM-kisajoukkue nimetty  27.4.2015. Jatkoaika.com. Viitattu 27.11.2015.

Aiheesta muualla
----------------

* Rasmus Ristolainen QuantHockey.com -sivustolla (suomeksi)
* Rasmus Ristolainen The Internet Hockey Databasessa (englanniksi)
* Rasmus Ristolainen Legends of Hockey -sivustolla (englanniksi)
* Rasmus Ristolainen *Elite Prospects*. Everysport Media Group AB.  (englanniksi)

Suomen joukkue – Jääkiekon maailmancup 2016
2 Jokipakka |
3 Määttä |
7 Lindell |
9 Koivu (**C**) |
12 Lehterä |
18 Lepistö |
19 Koskinen |
20 Aho |
22 Pokka |
27 Donskoi |
28 Korpikoski |
29 Laine |
35 Rinne |
36 Jokinen (**A**) |
40 Rask |
45 Vatanen |
51 Filppula (**A**) |
55 Ristolainen |
56 Haula |
64 Granlund |
71 Komarov |
86 Teräväinen |
91 Barkov |
Valmentaja Lauri Marjamäki